KLENK’i sõpruspäevad Floridas 6. ja 7. jaanuaril - Estonian World Review
KLENK’i sõpruspäevad Floridas 6. ja 7. jaanuaril
Kultuur 13 Jan 2012 Enn KiilaspeaEesti Elu
KLENK ehk Kesk-Lääne Eesti Noorte Koondis, (mis hõlmab ka Ontariot), Kesk-Florida Eesti Seltsi ja Lõuna-Florida Eestlaste Koondist, korraldasid oma sõpruspäevad lähis-troopilises St.Petersburgis. Kutsutud olid kõik Eesti ja eestluse huvilised. Koht ja aeg olid niivõrd ahvatlevad, et kohale tuli üle 140 inimese. Esimest korda KLENKi ajaloos toimusid loengud ja programmi teadustamine peamiselt inglise keeles, arvatavasti ka see suurendas osavõttu. Mõnusa ja kerge atmosfääriga suvituskuurort oli korraldajate poolt hästi valitud.
Kava koostamine ja läbiviimine olid täiesti elukutselisel tasemel korraldava komitee poolt, eesotsas Lisa Metsaga. Reedene programm piirdus jumalateenistusega õp. Nelli Vahteri poolt, kus mälestati lahkunud Urve ja Gunnar Auksit ja Reet Maripuud. Hiljem järgnes õhtusöök, kus esinesid „Siilikesed“, Indianapolise eesti - läti 6-liikmeline rahvapilliansambel prof. Ain Haasi juhatusel. Kasutati nelja tüüpi kandleid, lõõtspilli, torupille ja vilespilli. Esinemine oli hästi ette valmistatud ja huvitav. Ühislaule juhatas Kaie Latterner, keda aitas maestro Taavo Virkhaus klaviatuuril.
Laupäevahommikune teema oli: „Ameerika eestlaste ja eesti ameeriklaste kogemused pärast 20 aastat Eesti iseseisvust.“ Vaadeldi USA Eesti Rahvuskomitee 2011. a. uurimust ja tagasirände ulatust. Pensionäridele andis nõu Carina Diamond, kes on autor ja majandusnõuandva suurfirma tegevdirektor. Ka õppisime, kuidas raha teha Kreeka restoranidega. Carl Orav tutvustas oma raamatut: „Olime Eesti sõdurid“, mis avaldab nelja Eesti Sõjakooli lõpetanu juhtumusi II maailmasõjas. (Raamat on nüüdseks ilmunud ka eesti keeles, seda saab tellida online: http://www.apollo.ee/product.p... ingliskeelset versiooni saab tellida: http://lakeshorepressbooks.com...
(toim.))
Vahepeal saime pildile kokku 22 Geislingeni gümnaasiumi kasvandikku, aga see ei olnud ametlikus programmis.
Pärastlõuna teema oli: „Kindlasti eestipärane“. Esiteks väga huvitav ettekanne Sirje Kiinilt, kes analüüsis, miks Marie Under ei saanud Nobeli auhinda. Järgnevalt esitas Taavo Virkhaus videot Eesti Riiklikust Sümfooniaorkestrist, tutvustades selle orkestri ja ka tema enda taset ja võimeid.
Vahepeal kohv ja piparkoogid ning siis esitasid abielupaar Partsid Palm Beachist lühinäidendi „Lillekaupleja“. See oli tõesti tore ja vääris tugevat aplausi. Laialt tuntud Jüri Toomepuul oli julgust esitada järgmist teemat: „On uuritud, et eestlased on kõige vähem usklikud maailmas“ ja „Mis on maausk“.
Viimane lektor oli Eric Sibul, Tartu Kaitseväe Kolledži, õppejõud. Tema on vist ainuke tsivilist professor selle kooli juures, kus on ka õpilasi teistest rahvustest.
Õhtune programm algas Eesti peakonsuli USAs Sten Schwede sõnavõtuga, millele järgnes New Yorgi Eesti rahvatantsurühma esinemine. Esinejad olid noored ja tantsisid hästi. Sirje Press Chicagost pani ka publikut rahvatantsus osalema. Seejärel loteriivõitude loosimine ja veel ühislaule Kaie Latterneri juhtimisel.
Lõpuks Eesti hümn, mis läks kõigile südamesse.